CELEX: 62009TN0520
Language: fi
Date: 2009-12-24 00:00:00
Title: Asia T-520/09: Kanne 24.12.2009 — TF1 ym. v. komissio

27.3.2010   
            
            
               FI
            
            
               Euroopan unionin virallinen lehti
            
            
               C 80/30
            
         Kanne 24.12.2009 — TF1 ym. v. komissio
   (Asia T-520/09)
   2010/C 80/51
   Oikeudenkäyntikieli: ranska
   
      Asianosaiset
   
   
      Kantajat: Télévision française 1 (TF1) (Boulogne Billancourt, Ranska), Métropole télévision (M6) (Neuilly-sur-Seine, Ranska), Canal + SA (Issy-Les-Moulineaux, Ranska) (edustajat: asianajajat J.-P. Hordies ja C. Smits)
   
      Vastaaja: Euroopan komissio
   
      Vaatimukset
   
   
               —
            
            
               Euroopan komission 1.9.2009 asiassa valtiontuki C 27/09 (ex N 34/A/09 & N 34/B/09) — Talousarvioavustus France Télévisions -yritykselle (2010–2012) tekemä päätös on kumottava siltä osin kuin siinä katsotaan, että vuonna 2009 France Télévisions -yritykselle myönnetty 450 miljoonan euron talousarvioavustus, josta on tehty ilmoitus, on yhteismarkkinoille soveltuva EY 86 artiklan 2 kohdan nojalla
            
         
               —
            
            
               Komissio on velvoitettava aloittamaan tukea koskevan muodollisen tutkintamenettelyn, josta määrätään SEUT 108 artiklan 2 kohdassa
            
         
               —
            
            
               Komissio on velvoitettava korvaamaan oikeudenkäyntikulut kokonaisuudessaan.
            
         
      Oikeudelliset perusteet ja pääasialliset perustelut
   
   Tässä kanteessa vaaditaan kumoamaan EY 88 artiklan 3 kohdassa (josta on tullut SEUT 108 artikla) määrätyn menettelyn päätteeksi 1.9.2009 tehty komission päätös K(2009)6693 lopullinen, jossa komissio katsoi, että vuonna 2009 France Télévisions -yritykselle myönnetty 450 miljoonan euron talousarvioavustus on yhteismarkkinoille soveltuva. Kantajat vaativat muodollisen tutkintamenettelyn aloittamista SEUT 108 artiklan 2 kohdan mukaisesti.
   Vaatimustensa tueksi kantajat vetoavat yhteen kanneperusteeseen, joka koskee sitä, että asiaan liittyi vakavia vaikeuksia, joiden takia komissio oli velvollinen aloittamaan EY 88 artiklan 2 kohdan (josta on tullut SEUT 108 artiklan 2 kohta) mukaisen muodollisen tutkintamenettelyn ja kehottamaan asianomaisia osapuolia toimittamaan sille huomautuksensa.
   Kantajat vetoavat siihen, että viitteitä vakavista vaikeuksista löytyy yhtäältä alustavan tutkintamenettelyn olosuhteista ja toisaalta riidanalaisen päätöksen sisällöstä.
   Kantajien mukaan alustavan tutkintamenettelyn kohtuuton kesto, menettelyn kulku ja riidanalaisen tuen määrä ovat omiaan tuomaan esiin viitteitä vakavista vaikeuksista alustavan tutkintamenettelyn olosuhteissa.
   Kantajien mukaan riidanalaisen päätöksen sisältöön kuuluvien vakavien vaikeuksien olemassaolo perustuu kahteen seikkaan. Ne ovat seurausta yhtäältä siitä, että komissiolla oli riidanalaisen päätöksen tekemisen ajankohtana riittämättömästi tietoa tai jopa virheellistä tietoa, ja toisaalta siitä, että komission oli mahdotonta todeta tuen olevan yhteismarkkinoille soveltuva ilman perusteellista arviota, kun otetaan huomioon nyt esillä olevaan asiaan liittyvät rakenteelliset vaarat, että tukea maksetaan liikaa.